CELEX: 32015D0424
Language: sk
Date: 2015-03-11 00:00:00
Title: Vykonávacie rozhodnutie Komisie (EÚ) 2015/424 z  11. marca 2015 o schválení rozhodnutia o udelení výnimky podľa článku 9 smernice Rady 96/67/ES týkajúcej sa poskytovania určitých služieb pozemnej obsluhy na medzinárodnom letisku Záhreb [oznámené pod číslom C(2015) 473]

13.3.2015   
            
            
               SK
            
            
               Úradný vestník Európskej únie
            
            
               L 68/50
            
         VYKONÁVACIE ROZHODNUTIE KOMISIE (EÚ) 2015/424
   z 11. marca 2015
   o schválení rozhodnutia o udelení výnimky podľa článku 9 smernice Rady 96/67/ES týkajúcej sa poskytovania určitých služieb pozemnej obsluhy na medzinárodnom letisku Záhreb
   
      
         [oznámené pod číslom C(2015) 473]
      
   
   (Iba chorvátske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 96/67/ES z 15. októbra 1996 o prístupe k trhu služieb pozemnej obsluhy na letiskách Spoločenstva (1), a najmä na jej článok 9 ods. 5,
   keďže:
   1.   OZNÁMENÉ ROZHODNUTIE O UDELENÍ VÝNIMKY
   
   
               (1)
            
            
               Chorvátske orgány oznámili listom z 13. augusta 2014, ktorý Komisia dostala 1. septembra 2014, v súlade s článkom 9 ods. 3 smernice 96/67/ES (ďalej len „smernice“) rozhodnutie vlády Chorvátskej republiky udeliť medzinárodnému letisku Záhreb výnimku na základe článku 9 ods. 1 písm. b) a d) smernice. Chorvátske orgány predložili dodatočné informácie potrebné na doplnenie oznámenia v liste z 1. decembra 2014, ktorý bol doručený Komisii 17. decembra 2014.
            
         
               (2)
            
            
               V oznámenom rozhodnutí sa stanovujú dve výnimky. V prvom rade sa kategórie služieb pozemnej obsluhy uvedené v bodoch 3, 4 a 5 s výnimkou bodu 5.1 prílohy k smernici, konkrétne odbavovanie batožiny, odbavovanie nákladu a poštových zásielok, pokiaľ ide o fyzickú obsluhu nákladu a poštových zásielok pri príjme, odosielaní alebo premiestňovaní medzi letiskovým terminálom a lietadlom, a odbavovanie na manipulačnej ploche s výnimkou posunovania lietadla na zemi, vyhradzujú jedinému poskytovateľovi. V druhom rade sa zakazuje vlastná obsluha v prípade týchto troch kategórií služieb pozemnej obsluhy s výnimkou posunovania lietadla na zemi. Obe výnimky sa uplatňujú na obdobie dvoch rokov od 1. januára 2015 do 31. decembra 2016.
            
         2.   SÚČASNÁ SITUÁCIA NA MEDZINÁRODNOM LETISKU ZÁHREB
   
   
               (3)
            
            
               Medzinárodné letisko Záhreb prevádzkuje Zagreb International Airport Jsc. Na letisku bolo v roku 2013 odbavených 2,3 milióna cestujúcich.
            
         
               (4)
            
            
               Medzinárodné letisko Záhreb má v súčasnosti jeden terminál pre cestujúcich a je v procese budovania nového terminálu pre cestujúcich a súvisiacej infraštruktúry (odbavovacia plocha, prístupové cesty a parkoviská). Nový terminál bude dokončený a uvedený do prevádzky do konca roka 2016. Bude mať kapacitu 5 miliónov cestujúcich. Existujúci terminál bude uzavretý a využívať sa bude výlučne na všeobecné letectvo a iné vedľajšie činnosti (prenájom kancelárií atď.).
            
         
               (5)
            
            
               Podľa chorvátskych orgánov obmedzenia súčasného terminálu z hľadiska infraštruktúry a prevádzky neumožňujú počas obdobia výstavby nového terminálu hospodárne a efektívne zavedenie ďalších poskytovateľov služieb pozemnej obsluhy. Po ukončení výstavby nového terminálu pre cestujúcich a novej odbavovacej plochy a po spustení jeho prevádzky by sa priestorové a kapacitné problémy spojené s existujúcou infraštruktúrou mali vyriešiť.
            
         
               (6)
            
            
               Podľa chorvátskych orgánov je v súčasnosti prístup na trh služieb odbavovania batožiny, odbavovania na manipulačnej ploche a odbavovania nákladu a poštových zásielok otvorený. Doteraz však žiadny externý poskytovateľ služieb pozemnej obsluhy nepodal žiadosť o vydanie schválenia a licencie na poskytovanie týchto služieb pozemnej obsluhy na medzinárodnom letisku Záhreb. Tieto služby poskytuje používateľom letiska Zagreb International Airport Jsc. prostredníctvom dcérskej spoločnosti, ktorú má vo výlučnom vlastníctve.
            
         
               (7)
            
            
               Sloboda vykonávať vlastnú obsluhu sa vzťahuje aj na medzinárodné letisko Záhreb. Vlastnú obsluhu jednej podkategórie služieb odbavovania na manipulačnej ploche (nakladanie a vykladanie potravín a nápojov) však v súčasnosti vykonáva len jedna letecká spoločnosť. Žiadny iný letecký dopravca neprejavil záujem o vlastnú obsluhu.
            
         
               (8)
            
            
               Medzinárodné letisko Záhreb má jedno zariadenie na triedenie batožiny pre batožinu odbavenú na mieste a všetku transferovú batožinu. Plocha triediacich zariadení je 515 m2. Triediaca plocha sa nachádza v suteréne centrálnej časti terminálu.
            
         
               (9)
            
            
               Medzinárodné letisko Záhreb má jeden nákladný terminál s celkovou plochou 2 160 m2 a celý proces odbavovania nákladu prebieha v tejto hale. Vzhľadom na značné obmedzenia priestoru sa celý tento proces vykonáva ručne s použitím ručného náradia a vysokozdvižných vozíkov. Vo verejných priestoroch colného skladu sa nachádza prevádzková plošina na prijímanie a zhromažďovanie nákladu s jednou obojsmernou manipulačnou plochou.
            
         
               (10)
            
            
               Nákladný terminál na medzinárodnom letisku Záhreb odbavuje 8 000 až 8 500 ton nákladu a poštových zásielok ročne, pričom poštové zásielky predstavujú 1 000 až 1 500 ton ročne.
            
         
               (11)
            
            
               Medzinárodné letisko Záhreb má jednu odbavovaciu plochu pre obchodnú leteckú dopravu s celkovou plochou 140 000 m2 a 22 miestami a odbavovaciu plochu pre všeobecnú leteckú dopravu s celkovou plochou 28 000 m2 a s kapacitou 20 lietadiel.
            
         3.   KONZULTÁCIE SO ZAINTERESOVANÝMI STRANAMI
   
   
               (12)
            
            
               Podľa článku 9 ods. 3 smernice Komisia uverejnila zhrnutie rozhodnutia o udelení výnimky, ktoré oznámili chorvátske orgány v Úradnom vestníku Európskej únie, a vyzvala zainteresované strany, aby predložili pripomienky.
            
         
               (13)
            
            
               Komisia dostala jednu pripomienku od poskytovateľa služieb pozemnej obsluhy, v ktorej žiada o informáciu, či sa počas obdobia uplatňovania výnimky uskutoční výberové konanie, aby mohol vybraný poskytovateľ služieb pozemnej obsluhy začať prevádzku hneď po ukončení platnosti výnimky. Zainteresované strany nepredložili žiadne iné pripomienky.
            
         4.   POSÚDENIE ROZHODNUTIA O UDELENÍ VÝNIMKY NA ZÁKLADE SMERNICE
   
   
               (14)
            
            
               Chorvátske orgány prijali svoje rozhodnutie o udelení výnimky na základe článku 9 ods. 1 písm. b) a d) smernice, podľa ktorých je možné v prípade špecifických obmedzení použiteľného priestoru alebo kapacity vyhradiť jednu alebo viac kategórií uvedených v článku 6 ods. 2 jednému poskytovateľovi a zakázať vlastnú obsluhu pre kategórie uvedené v článku 7 ods. 2 smernice.
            
         
               (15)
            
            
               V súlade s článkom 9 ods. 2 písm. a) smernice chorvátske orgány uviedli, že tieto dve výnimky sa vzťahujú na kategórie služieb pozemnej obsluhy uvedené v bodoch 3, 4 a 5 s výnimkou bodu 5.1 prílohy k smernici, konkrétne odbavovanie batožiny, odbavovanie nákladu a poštových zásielok, odbavovanie na manipulačnej ploche s výnimkou posunovania lietadla na zemi.
            
         
               (16)
            
            
               Pokiaľ ide o odbavovanie batožiny, Komisia sa domnieva, že podľa predložených informácií chorvátske orgány preukázali, že letisko nemá kapacitu pre druhého externého poskytovateľa služieb ani akéhokoľvek používateľa letiska vykonávajúceho vlastnú obsluhu paralelne s letiskovým oddelením služieb pozemnej obsluhy.
            
         
               (17)
            
            
               Prevádzkový priestor je obmedzený a úzky a manévrovanie s batožinovým vozíkom je zložité. Triedenie batožiny pri špičkovej záťaži, keď sú v prevádzke oba odbavovacie sektory, je obzvlášť problematické. Z toho vyplýva, že priestor je nedostatočný na to, aby tam efektívne fungoval viac ako jeden prevádzkovateľ.
            
         
               (18)
            
            
               Problém s nedostatkom miesta nemožno v súčasnom priestore vyriešiť, pretože zariadenie na triedenie batožiny sa nedá vzhľadom na jeho umiestnenie rozšíriť do ďalších častí. Používanie suterénu nie je uskutočniteľné vzhľadom na hladinu podzemnej vody a súvisiace riziko záplav. Rozšírenie v podobe prístavby zariadenia na triedenie by znamenalo rozsiahlu rekonštrukciu, ktorá by výrazne ovplyvnila existujúce prepravné procesy a spôsobila by veľké náklady, pričom efektívnosť takejto stavby by bola otázna.
            
         
               (19)
            
            
               Pokiaľ ide o odbavovanie nákladu a poštových zásielok, Komisia sa domnieva, že podľa predložených informácií chorvátske orgány preukázali, že letisko nemá kapacitu pre druhého externého poskytovateľa služieb ani akéhokoľvek používateľa letiska vykonávajúceho vlastnú obsluhu paralelne s letiskovým oddelením služieb pozemnej obsluhy.
            
         
               (20)
            
            
               Nákladný terminál má obmedzenú veľkosť. Plošina na prijímanie a zhromažďovanie nákladu má iba jednu obojsmernú manipulačnú plochu, čo výrazne znižuje prevádzkové funkcie plošiny, keď je v uzavretom priestore zaparkovaných niekoľko ťažných vozidiel, ktoré čakajú alebo nakladajú či vykladajú. Z toho vyplýva, že pre ďalšieho prevádzkovateľa tu nie je priestor.
            
         
               (21)
            
            
               Komisia v tejto súvislosti tiež podotýka, že objem nákladu a poštových zásielok predstavuje ročne približne 8 000 až 8 500 ton, čo je výrazne pod prahom 50 000 ton nákladu uvedeným v smernici, pokiaľ ide o povinnosť otvoriť trh so službami pozemnej obsluhy tretím stranám a umožniť vykonávanie vlastnej obsluhy.
            
         
               (22)
            
            
               Pokiaľ ide o odbavovanie na manipulačnej ploche s výnimkou posunovania lietadla na zemi pri prílete a odlete, Komisia sa domnieva, že podľa predložených informácií chorvátske orgány preukázali, že letisko nemá kapacitu pre druhého externého poskytovateľa služieb ani akéhokoľvek používateľa letiska vykonávajúceho vlastnú obsluhu paralelne s dcérskou spoločnosťou letiska pre poskytovanie služieb pozemnej obsluhy.
            
         
               (23)
            
            
               Letový poriadok medzinárodného letiska Záhreb sa vyznačuje tromi krátkodobými špičkovými zaťaženiami, konkrétne rannou špičkou, popoludňajšou špičkou a večernou špičkou. Počas tohto špičkového zaťaženia sa musia uviesť do prevádzky mnohé rôzne jednotky vybavení v relatívne krátkom časovom období, aby sa splnili všetky požiadavky vzťahujúce sa na včasné odbavenie lietadiel.
            
         
               (24)
            
            
               Zabezpečiť parkovací priestor pre takéto veľké množstvo jednotiek vybavenia predstavuje problém. Vzhľadom na priestor, ktorý zaberajú budovy a ďalšie stavby, v blízkosti parkovacieho miesta lietadla nie je nikde voľný priestor na zriadenie parkovacích miest pre ďalšie nové jednotky vybavenia. Pre riadenie letiska predstavuje problém už parkovací priestor požadovaný pre existujúce zariadenia. Tento problém je ešte väčší počas zimného obdobia, keď na obmedzenom parkovacom priestore parkujú služobné vozidlá na odpratávanie snehu. Vzhľadom na tento nedostatok parkovacieho priestoru letisko nemá kapacitu pre druhého prevádzkovateľa.
            
         
               (25)
            
            
               Uvedené obmedzenia spôsobené nedostatkom parkovacieho priestoru sa však nevzťahujú na posunovanie lietadiel na zemi, pretože tieto služby si nevyžadujú objemné zariadenia. Na tieto služby sa nevzťahuje rozhodnutie o udelení výnimky, ktoré oznámili chorvátske orgány, a preto nebude počet poskytovateľov služby posunovania lietadiel na medzinárodnom letisku Záhreb obmedzený.
            
         
               (26)
            
            
               Okrem toho z informácií, ktoré má Komisia k dispozícii, vyplýva, že výstavba nového terminálu na medzinárodnom letisku Záhreb sa začala v decembri 2013. Dokončenie prvej fázy výstavby nového terminálu sa očakáva v roku 2016 a terminál by mal byť prevádzkyschopný do konca roka 2016. Nový terminál bude mať kapacitu 5 miliónov cestujúcich ročne a bude mať nový plne integrovaný batožinový systém, novú odbavovaciu plochu, ako aj nové rolovacie dráhy a obslužné komunikácie. Chorvátske orgány uviedli, že výstavbou a prevádzkou nového terminálu sa vyriešia existujúce priestorové a kapacitné obmedzenia. Výstavba a prevádzka nového terminálu sa preto môže považovať za vhodné opatrenie na prekonanie uvedených obmedzení v súlade s článkom 9 ods. 2 písm. b).
            
         
               (27)
            
            
               Výnimky stanovené v rozhodnutí o udelení výnimky, ktoré oznámili chorvátske orgány, sú časovo obmedzené na obdobie dvoch rokov. Sú preto v súlade s požiadavkami stanovenými v článku 9 ods. 6 smernice.
            
         
               (28)
            
            
               Vzhľadom na uvedené skutočnosti, a najmä na súčasnú situáciu na medzinárodnom letisku Záhreb, na vecné a časové obmedzenia týchto výnimiek a na opatrenia prijaté na prekonanie existujúcich obmedzení Komisia zastáva názor, že výnimky neprimerane nepoškodzujú ciele tejto smernice, nevedú k narušeniu hospodárskej súťaže medzi poskytovateľmi služieb pozemnej obsluhy a/ani používateľmi letiska vykonávajúcimi vlastnú obsluhu, a nemali by trvať dlhšie, ako je nevyhnutné v súlade s druhým pododsekom článku 9 ods. 2 smernice.
            
         
               (29)
            
            
               V tejto súvislosti je potrebné zohľadniť aj skutočnosť, že obmedzenia stanovené výnimkami sa vzťahujú nediskriminačným spôsobom na všetkých (potenciálnych) poskytovateľov služieb pozemnej obsluhy okrem letiskového oddelenia služieb pozemnej obsluhy a na používateľov letiska vykonávajúcich vlastnú obsluhu, že žiadny poskytovateľ služieb pozemnej obsluhy ani používateľ letiska dosiaľ nepodal žiadosť o oprávnenie na vykonávanie činností pozemnej obsluhy na medzinárodnom letisku Záhreb, hoci v súčasnosti neexistujú obmedzenia prístupu pre externých poskytovateľov ani obmedzenia práva vykonávať vlastnú obsluhu, a že žiadna zo zainteresovaných strán nepredložila námietky proti rozhodnutiu o udelení výnimky. Pokiaľ ide o pripomienku prijatú v súvislosti s možným tendrom, Komisia pripomína, že chorvátske orgány sú povinné včas splniť všetky príslušné ustanovenia právnych predpisov Únie v tejto súvislosti vrátane článku 11 smernice.
            
         
               (30)
            
            
               Týmto rozhodnutím nie je dotknutý článok 102 Zmluvy o fungovaní Európskej únie, v ktorom sa zakazuje akékoľvek zneužívanie dominantného postavenia na vnútornom trhu či jeho podstatnej časti jedným alebo viacerými podnikateľmi ako nezlučiteľné s vnútorným trhom, ak môže ovplyvniť obchod medzi členskými štátmi.
            
         5.   ZÁVER
   
   
               (31)
            
            
               Preto by sa na základe výsledkov preskúmania, ktoré Komisia vykonala, a po porade s Chorvátskou republikou malo rozhodnutie o udelení výnimky prijaté uvedeným členským štátom podľa článku 9 ods. 1 písm. b) a d) smernice týkajúce sa medzinárodného letiska Záhreb, ktoré bolo Komisii oznámené 1. septembra 2014 a 17. decembra 2014, schváliť.
            
         
               (32)
            
            
               Opatrenia stanovené v tomto rozhodnutí sú v súlade so stanoviskom Poradného výboru uvedeného v článku 10 smernice,
            
         PRIJALA TOTO ROZHODNUTIE:
   Článok 1
   Rozhodnutie o udelení výnimky, ktoré prijala Chorvátska republika podľa článku 9 ods. 1 písm. b) a d) smernice 96/67/ES, týkajúce sa medzinárodného letiska Záhreb, a ktoré bolo Komisii oznámené 1. septembra 2014 a 17. decembra 2014, sa týmto schvaľuje.
   Článok 2
   Toto rozhodnutie je určené Chorvátskej republike.
   
      V Bruseli 11. marca 2015
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. ES L 272, 25.10.1996, s. 36.